Správa je predkladaná v zmysle §18 f, zákona NR SR č. 369/1990 Zb. o obecnom zriadení, v znení neskorších zmien a doplnkov a Štatútu mesta Košice §18 ods. 4 písmeno a) od posledného rokovania Mestského zastupiteľstva v Košiciach konaného dňa 29.06.2010.
Súčasťou tejto správy je správa o kontrole, ktorá bola vykonaná v ZOO Košice v súlade s plánom kontrol ÚHK na II. polrok 2010. 

1.	Správa o výsledku kontroly nakladania s majetkom a vybraných položiek výnosov a nákladov v Zoologickej záhrade Košice.
Cieľom kontroly bolo zistiť, ako sa v kontrolovanom subjekte dodržiavajú príslušné ustanovenia všeobecných záväzných predpisov a interných predpisov. Kontrola sa týkala obdobia rokov 2008 – 2009. Útvar hlavného kontrolóra sa zameral pri kontrolnej činnosti na : 
•	dodržiavanie zákona o verejnom obstarávaní, 
•	prenájom nebytových priestorov, 
•	predaj zvierat, 
•	príjem a úbytok zvierat, 
•	inventarizáciu majetku, 
•	hospodárenie a kontrolu opatrení, ktoré mal kontrolovaný subjekt splniť od poslednej kontroly konanej v roku 2006.
Správa obsahuje stanovisko k zisteným nedostatkom a prijaté opatrenia kontrolovaného subjektu. 
V súčasnosti Útvar hlavného kontrolóra vykonáva kontrolnú činnosť v Správe majetku mesta Košice s.r.o. za obdobie rokov 2008 a 2009, ktorá bude predložená na najbližšie MZ v Košiciach.
Svoju činnosť od posledného zasadnutia MZ v Košiciach som vykonávala v nasledujúcich    oblastiach:
A.	Podnety verejnosti

•	Podnet fyzickej osoby týkajúci sa  vyúčtovania nákladov spojených s bývaním. 
Bytový podnik mesta Košice s.r.o. neuznal reklamáciu fyzickej osoby. Išlo o koeficient za studenú vodu. Na základe kontrolného zistenia som písomne požiadala Bytový podnik o prehodnotenie reklamácie. 

•	Podnet fyzickej osoby týkajúci sa výkonu kontroly cestovných lístkov. 
Podnet obsahoval výhrady k postupu DPMK a.s. pri výkone kontroly v mestskej hromadnej dopravy voči maloletej osobe. Občanovi bol písomne zaslaný list o začatí šetrenia. Odporúčala som zástupcovi maloletej uhradiť pohľadávku voči DPMK a.s. z dôvodu, aby sa pohľadávka voči nim nezvyšovala o úroky. Písomne som požiadala DPMK a.s. o opätovné prešetrenie žiadosti. Dňa 16.08.2010 som dostala odpoveď z DPMK a.s., ktorý na základe môjho podnetu opätovne prešetril postup svojho zamestnanca. Z odpovede vyplýva, že v danom prípade neboli zistené žiadne nedostatky alebo pochybenie zo strany ich zamestnanca.

•	Podnet právnickej osoby týkajúci sa postupu Kancelárie primátora vo veci sťažnosti. 
V podnete sa uvádzali výhrady k postupu šetrenia sťažnosti. V predmetnom podnete išlo  o letné sedenie na Hlavnej ul. a o dodržiavanie zákona č. 377/2004 Z. z. o ochrane nefajčiarov a VZN č. 78 (§4 ods.3). Konštatujem, že Kancelária primátora postupovala v zmysle zákona 
č. 9/2010 Z. z. o sťažnostiach. Kontrola sa vykonala na tvári miesta. Preveril sa postup oddelenia správy komunikácií MMK, vydané stanovisko ÚHA ako aj plnenie záväzku zo strany nájomcu voči mestu Košice na oddelení správy daní MMK. Nakoľko hlavný kontrolór nemá v kompetencii šetrenie týkajúce sa ochrany nefajčiarov, predmetný podnet som postúpila na pobočku Regionálneho úradu verejného zdravotníctva so sídlom v Košiciach. Zároveň som požiadala o súčinnosť v danej veci oddelenie správy komunikácií MMK. 

B.	Podnety z predchádzajúceho zasadnutia MZ v Košiciach 
•	Odpoveď na dopyt poslankyne Ľubice Blaškovičovej vo veci dodávateľských služieb (ťažké mechanizmy, nakládka a vykládka), ktoré sú dodávateľsky obstarávané Mestskými lesami. Išlo o cenovú kontrolu, prieskum trhu a nákup ťažkého mechanizmu.
•	EHMK 2013 n.o. – menovanie riaditeľa a členov dozornej rady 
Bývalým kontrolórom bol na Ministerstvo vnútra SR zaslaný list, ktorým žiadal o vyjadrenie k postupu menovania riaditeľky EHMK a členov dozornej rady n.o. MZ v Košiciach (zákon č.213/1997 Z.z. o neziskových organizáciách). Na základe konzultácií a opätovnom preštudovaní ide o formálne nedostatky, ktoré sú v stave riešenia.

C.	Podnety z odborných útvarov MMK 
•	Pripomienkovanie nových zásad postupu pri uplatňovaní zákona č. 9/2010 Z. z. o sťažnostiach v podmienkach samosprávy Mesta Košice.
•	Vypracovanie stanoviska k protestu prokuratúry na základe žiadosti právneho oddelenia MMK – uznesenie MZ v Košiciach č. 1025 zo dňa 15.- 16.2009, v ktorom uvádzam, že na základe mojich zistení sa stotožňujem so stanoviskom finančného oddelenia MMK v tom, že schválením 5. zmeny programového rozpočtu na rok 2009 mesto Košice neporušilo zákon o poplatkoch za uloženie odpadov a konalo v súlade s týmto zákonom a Ústavou Slovenskej republiky. 
•	Fyzická osoba sa priamo obrátila na Kanceláriu primátora vo veci nespravodlivého prerozdelenia finančnej pomoci občanom postihnutých povodňami. Po komunikácií s príslušnými Ministerstvami SR a Úradom vlády SR konštatujem, že v súvislosti s odškodňovaním občanov postihnutých povodňami nebol vypracovaný systém alebo metodický postup. Odporúčala som možnosť obrátiť sa v prípade pochybností priamo na kontrolóra obce, ktorý môže prešetriť a posúdiť údaje zaslané na príslušné štátne orgány, alebo priamo na Expozitúru NKÚ SR v Košiciach alebo priamo u poskytovateľa finančného príspevku. Proces odškodňovania sa realizoval len na základe Uznesenia Vlády Slovenskej republiky č. 359 z 05.06.2010.

D.	Ostatná činnosť vyplývajúca zo zákonov a iných predpisov
•	vypracovanie návrhu organizačnej zmeny vyplývajúci z novely zákona č. 369/1990 Zb. o obecnom zriadení v zmysle § 18g,. Návrh sa týkal začlenia Útvaru hlavného kontrolóra do organizačnej schémy mesta Košice. Predmetný návrh bol odkonzultovaný Ministerstvom vnútra, sekciou verejnej správy Slovenskej republiky a taktiež odd. komunálneho práva MMK.
•	vypracovanie stanoviska týkajúce sa odpredaja pozemkov pre právnickú osobu, v ktorom som odporúčala opätovné prerokovanie Majetkovou komisiu. Stanovisko obsahuje ekonomické zhodnotenie a odpoveď Pôdohospodárskej platobnej agentúry z Bratislavy. 
•	vypracovanie stanoviska k úverovej zaťaženosti mesta Košice – dlhová služba - pravidlá používania návratných zdrojov financovania. 

								Ing. Hana Jakubíková v.r.
	V Košiciach, 24.08.2010                                       Hlavný kontrolór mesta Košice